CELEX: 32020D2005
Language: hr
Date: 2020-12-04 00:00:00
Title: Provedbena odluka Vijeća (EU) 2020/2005 od 4. prosinca 2020. o odobravanju na temelju Uredbe (EU) 2020/672 privremene potpore Irskoj radi smanjenja rizika od nezaposlenosti u izvanrednoj situaciji nakon izbijanja bolesti COVID-19

8.12.2020   
               
               
                  HR
               
               
                  Službeni list Europske unije
               
               
                  L 412/33
               
            
         PROVEDBENA ODLUKA VIJEĆA (EU) 2020/2005
         od 4. prosinca 2020.
         o odobravanju na temelju Uredbe (EU) 2020/672 privremene potpore Irskoj radi smanjenja rizika od nezaposlenosti u izvanrednoj situaciji nakon izbijanja bolesti COVID-19
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2020/672 od 19. svibnja 2020. o uspostavi Europskog instrumenta za privremenu potporu radi smanjenja rizika od nezaposlenosti u izvanrednoj situaciji (SURE) nakon izbijanja bolesti COVID-19 (1), a posebno njezin članak 6. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Irska je 27. listopada 2020. podnijela zahtjev za financijsku pomoć Unije kako bi dopunila svoje nacionalne napore u odgovoru na učinak izbijanja bolesti COVID-19 i socioekonomske posljedice te bolesti za radnike i samozaposlene osobe.
                  
               
                     (2)
                  
                  
                     Očekuje se da će izbijanje bolesti COVID-19 i izvanredne mjere koje je Irska uvela za ograničavanje izbijanja te bolesti i njezinih socioekonomskih i zdravstvenih posljedica dramatično utjecati na javne financije. U Komisijinoj jesenskoj prognozi 2020. procijenjeno je da će Irska do kraja 2020. zabilježiti deficit opće države od 6,8 % i dug opće države od 63,1 % bruto domaćeg proizvoda (BDP) te je predviđeno smanjenje BDP-a Irske za 2,3 % u 2020.
                  
               
                     (3)
                  
                  
                     Izbijanje bolesti COVID-19 dovelo je do imobilizacije znatnog dijela radne snage u Irskoj. To je dovelo do iznenadnog i znatnog povećanja javnih rashoda u Irskoj u vezi s mjerama programa privremenih subvencija za plaće, kako je navedeno u uvodnoj izjavi 4.
                  
               
                     (4)
                  
                  
                     Zakonom o hitnim mjerama od javnog interesa (Covid-19) iz 2020. (članak 28.) „Covid-19: odredbe o privremenim subvencijama za plaće”, koji se navodi u zahtjevu Irske od 27. listopada 2020., uveden je program kojim se subvencionira dio rashoda poslodavca za plaće ako su na poslovanje poslodavca utjecala ograničenja uvedena zbog krize uzrokovane bolešću COVID-19. Program je na raspolaganju poslodavcima koji zadržavaju osoblje na platnoj listi, a cilj mu je poduprijeti održivost poduzeća i očuvati odnos između poslodavca i zaposlenika. Program je bio na snazi od 26. ožujka 2020. do 31. kolovoza 2020. U početnom razdoblju, do 3. svibnja 2020., poslodavcima je putem programa subvencija isplaćivan iznos od najviše 410 EUR tjedno za svakog zaposlenika koji ispunjava uvjete. Od 4. svibnja 2020. isplata subvencija počela se temeljiti na prethodnoj neto tjednoj plaći svakog zaposlenika te se poslodavcima nadoknađivao iznos od 70 % do 85 % neto dohotka zaposlenika, uz gornju granicu od 350 EUR ili 410 EUR tjedno, ovisno o razini plaće.
                  
               
                     (5)
                  
                  
                     Irska ispunjava uvjete za podnošenje zahtjeva za financijsku pomoć utvrđene u članku 3. Uredbe (EU) 2020/672. Irska je Komisiji dostavila odgovarajuće dokaze o povećanju stvarnih javnih rashoda za 2 473 887 900 EUR od 1. veljače 2020. zbog povećanog iznosa koji je izravno povezan s programom privremenih subvencija za plaće. To je iznenadno i znatno povećanje jer nova mjera obuhvaća znatan udio poduzeća i radne snage u Irskoj.
                  
               
                     (6)
                  
                  
                     Komisija se u skladu s člankom 6. Uredbe (EU) 2020/672 savjetovala s Irskom i provjerila je odnosi li se iznenadno i znatno povećanje stvarnih javnih rashoda izravno na programe skraćenog radnog vremena i slične mjere, kako je navedeno u zahtjevu od 27. listopada 2020.
                  
               
                     (7)
                  
                  
                     Stoga bi trebalo pružiti financijsku pomoć kako bi se Irskoj pomoglo u rješavanju socioekonomskih posljedica ozbiljnih gospodarskih poremećaja uzrokovanih izbijanjem bolesti COVID-19. Komisija bi trebala donijeti odluke o dospijećima, iznosu obrokâ i tranši te o njihovoj isplati u bliskoj suradnji s nacionalnim tijelima.
                  
               
                     (8)
                  
                  
                     Ovom Odlukom ne bi se trebao dovoditi u pitanje ishod mogućih postupaka u vezi s narušavanjem funkcioniranja unutarnjeg tržišta, osobito na temelju članaka 107. i 108. Ugovora. Ona nema prednost pred zahtjevom iz članka 108. Ugovora da države članice obavijeste Komisiju o slučajevima potencijalne državne potpore.
                  
               
                     (9)
                  
                  
                     Odluka o dodjeli financijske pomoći donesena je uzevši u obzir postojeće i očekivane potrebe Irske, kao i zahtjeve za financijsku pomoć na temelju Uredbe (EU) 2020/672 koje su već podnijele ili ih planiraju podnijeti druge države članice, primjenjujući pritom načela jednakog postupanja, solidarnosti, proporcionalnosti i transparentnosti,
                  
               DONIJELO JE OVU ODLUKU:
         
            Članak 1.
            Irska ispunjava uvjete utvrđene u članku 3. Uredbe (EU) 2020/672.
         
         
            Članak 2.
            
               1.   Unija Irskoj stavlja na raspolaganje zajam u maksimalnom iznosu od 2 473 887 900 EUR. Maksimalno prosječno dospijeće zajma iznosi 15 godina.
            
            
               2.   Razdoblje raspoloživosti financijske pomoći odobrene ovom Odlukom je 18 mjeseci i počinje teći od prvog dana nakon što ova Odluka počne proizvoditi učinke.
            
            
               3.   Financijsku pomoć Unije Komisija Irskoj stavlja na raspolaganje u najviše osam obroka. Obrok se može isplatiti u jednoj ili nekoliko tranši. Rokovi dospijeća tranši iz prvog obroka mogu biti dulji od maksimalnog prosječnog dospijeća iz stavka 1. U takvim slučajevima rokovi dospijeća sljedećih tranši utvrđuju se tako da se, nakon isplate svih obroka, poštuje maksimalno prosječno dospijeće iz stavka 1.
            
            
               4.   Prvi obrok isplaćuje se podložno stupanju na snagu sporazuma o zajmu iz članka 8. stavka 2. Uredbe (EU) 2020/672.
            
            
               5.   Irska plaća troškove financiranja Unije iz članka 4. Uredbe (EU) 2020/672 za svaki obrok uvećane za sve naknade, troškove i izdatke Unije koji nastanu zbog bilo kojeg financiranja povezanog sa zajmom odobrenim na temelju stavka 1. ovog članka.
            
            
               6.   Komisija odlučuje o iznosu i isplati obroka, kao i o iznosu tranši.
            
         
         
            Članak 3.
            Irska može financirati program privremenih subvencija za plaće kojim se subvencionira dio rashoda poslodavca za plaće ako su na poslovanje poslodavca utjecala ograničenja uvedena zbog krize uzrokovane bolešću COVID-19 i ako se zadržava radni odnos, kako je predviđeno Zakonom o hitnim mjerama od javnog interesa (Covid-19) iz 2020. (članak 28.) „Covid-19: odredbe o privremenim subvencijama za plaće”.
         
         
            Članak 4.
            Ova je Odluka upućena Irskoj.
            Ova Odluka proizvodi učinke od dana priopćenja adresatu.
         
         
            Članak 5.
            Ova Odluka objavljuje se u Službenom listu Europske unije.
         
         
            Sastavljeno u Bruxellesu 4. prosinca 2020.
            
               
                  Za Vijeće
               
               
                  Predsjednik
               
               M. ROTH
            
         
         
            (1)  SL L 159, 20.5.2020., str. 1.